ส่วนที่ 1

ข้อมูลสรุป (Executive Summary)

บริษัท ควอลิตี้ เฮ้าส์ จำกัด (มหาชน) (“บริษัท”) ก่อตั้งในปี 2526
เพื่อประกอบธุรกิจพัฒนาอสังหาริมทรัพย์
โดยในระยะแรกบริษัทรับจ้างสร้างบ้านบนที่ดินของลูกค้าและพัฒนาอาคารสูงเพื่อให้เช่า
บริษัทเข้าจดทะเบียนในตลาดหลักทรัพย์ฯ ในปี 2534 โดยปี 2535
บริษัทได้เริ่มประกอบธุรกิจขายบ้านพร้อมที่ดิน และระหว่างปี 2544 – 2545
บริษัทได้นำกลยุทธ์บ้านสร้างเสร็จก่อนขายมาใช้ร่วมกับการนำเสนอบ้าน 5 คุณภาพ
ซึ่งได้รับการตอบรับจากกลุ่มลูกค้าเป้าหมายเป็นอย่างดี
ซึ่งรายได้หลักของบริษัทมาจากธุรกิจขายบ้านพร้อมที่ดิน ธุรกิจขายหน่วยในอาคารชุดพักอาศัย
และธุรกิจให้เช่าอสังหาริมทรัพย์ โดยปี 2549 และ ปี 2550
บริษัทมียอดรายได้จากธุรกิจขายบ้านพร้อมที่ดินสัดส่วนร้อยละ 80.5 และ 88.4 ตามลำดับ
รายได้จากธุรกิจขายหน่วยในอาคารชุดพักอาศัยสัดส่วนร้อยละ 4.8 และ 0 ตามลำดับ
รายได้จากธุรกิจอาคารสำนักงานให้เช่าร้อยละ 5.0 และ 2.8 ตามลำดับ
และรายได้จากธุรกิจอาคารที่พักอาศัยให้เช่าร้อยละ 9.7 และ 8.8 ตามลำดับ
โดยเปรียบเทียบกับรายได้จากธุรกิจหลัก

ในปี 2540 บริษัทประสบกับปัญหาการดำเนินธุรกิจในช่วงวิกฤตการณ์การเงิน อย่างไรก็ตาม
บริษัทได้ประสบความสำเร็จในการปรับโครงสร้างหนี้โดยได้ลงนามในสัญญาปรับโครงสร้างหนี้ระหว่างปี
2542 – ปี 2543 นอกจากนี้ บริษัทมีการเพิ่มทุนในปี 2544 จำนวน 812 ล้านบาท และ
Government of Singapore Investment Corporation Pte. Ltd. (GIC)
ได้เข้ามาถือหุ้นบริษัทในสัดส่วนร้อยละ 20 และ ณ วันที่ 4 กุมภาพันธ์ 2551
ผู้ถือหุ้นรายใหญ่ของบริษัท 5 อันดับแรก ได้แก่ บริษัท แลนด์ แอนด์ เฮ้าส์ จำกัด (มหาชน)
(ร้อยละ 22.6) บริษัท ไทยเอ็นวีดีอาร์ จำกัด (ร้อยละ 13.2) Government of Singapore
Investment Corporation Pte. Ltd (ร้อยละ 13.1) SOMERS(U.K.) (ร้อยละ 6.3)
และHSBC GROUP (ร้อยละ 3.7)

การดำเนินธุรกิจของบริษัท บริษัทย่อย และบริษัทร่วม สามารถจำแนกได้ ดังนี้

  1. ธุรกิจขายบ้านพร้อมที่ดิน ดำเนินการโดยบริษัท และบริษัทย่อย คือ บริษัท คาซ่า วิลล์ จำกัด

  2. ธุรกิจขายหน่วยในอาคารชุดพักอาศัย ดำเนินการโดยบริษัท และบริษัทย่อย คือ บริษัท คาซ่า
  วิลล์ จำกัด

  3. ธุรกิจอาคารที่พักอาศัยให้เช่า / เซอร์วิส อะพาร์ตเม้นต์ ดำเนินการโดยบริษัท
  และบริษัทย่อย คือ บริษัท คิว.เอช. อินเตอร์เนชั่นแนล จำกัด

  4. ธุรกิจอาคารสำนักงานให้เช่า ดำเนินการโดยบริษัท และบริษัทย่อย คือ บริษัท
  เซ็นเตอร์พอยท์ แมเนจเม้นท์ จำกัด ซึ่งเป็นเจ้าของอาคารสำนักงานให้เช่าโครงการคิว เฮ้าส์
  ลุมพินี และได้จำหน่ายอาคารดังกล่าวให้แก่กองทุนรวมอสังหาริมทรัพย์ควอลิตี้ เฮ้าส์
  เมื่อเดือนธันวาคม 2549

  5. ธุรกิจรับจ้างบริหารอาคารสำนักงานให้เช่าและอาคารที่พักอาศัยให้เช่า
  รับจ้างบริหารสาธารณูปโภคส่วนกลางโครงการบ้าน และรับจ้างจัดทำบัญชี
  ดำเนินการโดยบริษัทและบริษัทย่อย ตามรายละเอียดดังต่อไปนี้

  5.1 บริษัท คิว.เอช.อินเตอร์เนชั่นแนล จำกัด (บริษัทถือหุ้นร้อยละ 100)
  รับจ้างบริหารอาคารคิวเฮ้าส์ ลุมพินี อาคารคิวเฮ้าส์ เพลินจิต อาคารสำนักงานเวฟเพลส
  (Wave Place) อาคาร L & H Phromphong ภายใต้ชื่อ “Centre Point Resident
  Phromphong” อาคาร L & H Sawatdi ภายใต้ชื่อ “Centre Point Resident
  Sawatdi” อย่างไรก็ตาม บริษัท คิว.เอช.อินเตอร์เนชั่นแนล จำกัด
  ได้เลิกสัญญารับจ้างบริหารอาคาร L&H Sawatdi เมื่อวันที่ 30 เมษายน 2550

  5.2 บริษัท คิว.เอช. แมเนจเม้นท์ จำกัด (บริษัทถือหุ้นร้อยละ 81 และถือผ่านบริษัทย่อยคือ
  บริษัท เซ็นเตอร์พอยท์ แมเนจเม้นท์ จำกัด ในสัดส่วนร้อยละ 19)
  ดำเนินธุรกิจรับบริหารงานสาธารณูปโภคส่วนกลางโครงการบ้านให้กับบริษัทและบริษัท คาซ่า วิลล์
  จำกัด

  5.3 บริษัท รับจ้างจัดทำบัญชีให้กับกองทุนรวมอสังหาริมทรัพย์และสิทธิเรียกร้อง แลนด์ แอนด์
  เฮ้าส์ - II บริษัท แอล แอนด์ เอช พร็อพเพอร์ตี้ จำกัด (เดิมชื่อ บริษัท รอยัล เอ็คเซ็ลเล็นซิ
  จำกัด) และบริษัท แอล แอนด์ เอช สาทร จำกัด

6.  ธุรกิจลงทุนในบริษัทอื่น ได้แก่

    1.  บริษัท โฮม โปรดักส์ เซ็นเตอร์ จำกัด (มหาชน) (สัดส่วนร้อยละ 20.8)
        ซึ่งดำเนินธุรกิจจำหน่ายวัสดุก่อสร้างและอุปกรณ์ตกแต่งบ้าน

    2.  บริษัท ควอลิตี้คอนสตรัคชั่น โปรดักส์ จำกัด (มหาชน) (สัดส่วนร้อยละ 25.8)
        ซึ่งดำเนินธุรกิจผลิตและจำหน่ายวัสดุคอนกรีตมวลเบา

    3.  ธนาคาร แลนด์ แอนด์ เฮ้าส์ เพื่อรายย่อยจำกัด (มหาชน) ในสัดส่วนร้อยละ 27
        ซึ่งประกอบธุรกิจธนาคารเพื่อรายย่อย

    4.  บริษัท ฮาเบอร์ วิว จำกัด ซึ่งบริษัท คิว.เอช. อินเตอร์เนชั่นแนล (บีวีไอ) จำกัด
        (บริษัทถือหุ้นในสัดส่วนร้อยละ 100) ได้ลงทุนในบริษัทดังกล่าว
        โดยการถือหุ้นในสัดส่วนร้อยละ 14.2 โดยบริษัท ฮาเบอร์ วิว จำกัด
        ประกอบธุรกิจโรงแรมและอาคารสำนักงานให้เช่าในเมืองท่าไฮฟง ประเทศเวียดนาม